Et dybt knivstik var natten til lørdag tæt på at koste en 40-årig mand livet efter et skænderi på Mallorca Bar i Aalborg.

Den 40-årige mand meldes her til formiddag udenfor livsfare. Den formodede gerningsmand på 34 år, huggede en foldekniv i den 40-årige. På sin vej ind i brystet beskadigede kniven nyrerne, og den 40-årige mistede en del blod, fortæller den vagthavende hos Aalborg Politi. De to kom af endnu uafklarede årsager op at skændes og kom i håndgemæng, inden den 34-årige trak en kniv. Den formodede gerningsmand blev anholdt på værtshuset. Han var så beruset, at han ikke kunne afhøres, men måtte tilbringe resten af natten i detentionen, oplyser den vagthavende. Den 34-årige fremstilles senere i dag kl. 11.00 i grundlovsforhør - den foreløbige sigtelse lyder på drabsforsøg, det oplyser DR Nordjylland.